**ELŐTERJESZTÉS**

Bonyhád Város Képviselő - testületének 2020. szeptember 3-i

rendes/rendkívüli testületi ülésére

|  |  |
| --- | --- |
| Tárgy: | Beszámoló az ingyenesen használatba adott sportlétesítmények használatáról |
| Előterjesztő: | Filóné Ferencz Ibolya polgármester |
| Előterjesztést készítette: | Dr. Márton Antal aljegyző |
| Előterjesztés száma: | 76. sz.  |
| Előzetesen tárgyalja: | Pénzügyi BizottságHumán Bizottság  |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést  | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 15. pontja alapján önkormányzati feladat a sport és ifjúsági ügyek ellátása. E feladatkörben Bonyhád Város Önkormányzati Képviselő-testülete a sportról szóló 2004. évi I. törvény értelmében a helyi sportszervezeteket egyrészt - mindenkori költségvetési rendeletében - pénzbeli önkormányzati támogatással, másrészt térítésmentes létesítményhasználat biztosításával támogathatja.

A nemzeti vagyonról szóló 2011. évi CXCVI. törvény 11. § (13) bekezdése alapján a nemzeti vagyon ingyenesen kizárólag közfeladat ellátása céljából, a közfeladat ellátásához szükséges mértékben hasznosítható, valamint adható vagyonkezelésbe. Az önkormányzat vagyonáról és a vagyongazdálkodás szabályairól szóló 14/2015. (VI.24.) önkormányzati rendelet 20. § szerint az önkormányzati vagyon használatának a joga ingyenesen képviselő-testületi határozattal, közfeladat ellátása céljából adható át a vagyontörvényben meghatározott átlátható szervezetnek. A használóval írásbeli megállapodást kell kötni, amelynek tartalmaznia kell a használat idejét, terjedelmét, valamint a használattal járó költségek viselését.

A nemzeti vagyonról szóló 2011. évi CXCVI. törvény 11. § (11) bekezdése alapján a hasznosításra vonatkozó szerződésben lehet előírni beszámolási kötelezettséget, az Önkormányzat ezzel nem élt, de az elmúlt évhez hasonlóan összefoglalót kértünk és kaptunk a pályák hasznosításával kapcsolatban az egyesületektől.

A képviselő-testület 2015. szeptember 3-án döntött az alábbi önkormányzati tulajdonú sportcélú ingatlanok térítésmentes használatba adásáról:

- Bonyhád Völgység Labdarúgó Club részére: Bonyhád 2499. helyrajzi számú, természetben 7150 Bonyhád, Sport u. 5. sz. alatt található sporttelep

- Majosi Sportegyesület részére: Bonyhád 0575. helyrajzi számú, természetben Bonyhád, Majos XIII. utcában található sporttelep

- Bonyhád-Börzsöny Sportegyesület részére:Bonyhád 3429. helyrajzi számú, természetben 7150 Bonyhád, Börzsöny 15. sz. mögött található sporttelep

Valamennyi sporttelep esetében 2020. június 30-ig tartó határozott idejű megállapodásokat kötöttünk, melyeket a testület 392/2020. (VI.25.) határozatának jóváhagyása mellett már újra megkötöttünk az egyesületekkel.

Minden esetben, a sportcélú ingatlannal kapcsolatos közüzemi és üzemeltetési díjat az Önkormányzat, megalakulása óta pedig a Bonyhádi Sportcentrum fizeti meg a megállapodásoknak megfelelően.

A sportpályák üzemeltetéséhez kapcsolódó valamennyi bérköltség járulékaival együtt – mely összeg tartalmazza a Városi Sportcsarnokkal és táborokkal kapcsolatos béreket is - 2019-ben 26,83 millió forint.

A sportpályák üzemeltetésével összefüggésben 2,5 álláshelyet töltenek be, ezek bér és járulék ráfordításai a 2019-es évben:

- Bonyhád, Sport u. 5. 1 fő 8 órás foglalkoztatása: 2,3 millió Ft

- Majos, XIII. utca 0575. hrsz. 1 fő 8 órás foglalkoztatása: 2,24 millió Ft

- Börzsöny 15. 3429 hrsz. 1 fő 4 órás foglalkoztatása: 1,05 millió Ft

2019-ben a három sportpályára lebontva a következők szerint alakultak a közüzemi költségek:

|  |  |  |  |
| --- | --- | --- | --- |
|  | Bonyhád, Sport u. 5. 2499. hrsz. | Majos, XIII. utca 0575. hrsz. | Börzsöny 15. 3429 hrsz. |
| szemétszállítás | 40 812,- Ft | 40 812,- Ft | 25 888,- Ft |
| áramdíj | 826 388,- Ft | 347 519,- Ft | 341 987,- Ft |
| vízdíj | 300 789,- Ft | 244 932,- Ft | 62 328,- Ft |
| üzemanyag | 188 195,- Ft | 282 105,- Ft | 102 020,- Ft |
| gázdíj | 217 683,- Ft | 264 405,- Ft | - |
| tűzifa | - | - | 133 350,- Ft |
| összesen: | 1 573 867,- Ft |  1 179 773,- Ft | 665 573,- Ft |

**Az egyesületek beszámolója a 2019-es évről:**

***Bonyhád Völgység Labdarúgó Club:***

A 2019.év májusában felnőtt csapatunk bajnoki címnek örülhetett, az NB III-as tagság lehetőségét az egyesület elvetette, mivel sem anyagi oldalról sem infrastrukturálisan nem voltak biztosítva a megfelelő körülmények. A Bonyhád Városi Sportpálya rekonstrukciójának pályázati anyaga beküldésre került, ami Magyarország Kormányának és Bonyhád Város Önkormányzatának köszönhetően 2020. év végéig meg is valósul majd. Összhangban a fejlesztéssel 2021-júniusáig a Látvány és Csapatsport támogatási rendszer jóvoltából és Bonyhád Város Önkormányzatának segítségével az alábbi tárgyi eszköz beszerzések történnek meg, így egy komfortosabb, biztonságosabb és energiatakarékosabb létesítmény vár majd labdarúgóinkra.

|  |  |  |  |
| --- | --- | --- | --- |
|   | támogatás | önrész | összesen |
| öltözőbútor | 4 263 000,- Ft | 1 827 000,- Ft | 6 090 000,- Ft |
| fűnyíró traktor kiegészítőkkel | 6 510 000,- Ft | 2 790 000,- Ft | 9 300 000,- Ft |
| labdafogóháló telepítés | 3 850 000,- Ft | 1 650 000,- Ft | 5 500 000,- Ft |
| összesen | 14 623 000,- Ft | 6 267 000,- Ft | 20 890 000,- Ft |

A Bonyhád Városi Sportpályát továbbra is egyesületünk női-férfi utánpótlás és felnőtt játékosai használják napi rendszerességgel, aminek értelmében 10 korosztály közel 200 sportolója élvezheti a sportág örömeit!

A 2019/2020-es szezon fő célja a felnőtt csapatunk bajnoki győzelme mellett az NB III-ba való feljutása, amennyibben a fent említett sportpálya átalakításai ezt lehetővé teszik.

***Majosi Sportegyesület:***

A tavalyi csalódást okozó 5. hely után a csapat vezetősége úgy döntött, hogy az új bajnokságot egy megerősített, felfrissített kerettel kezdi el a csapat. Ennek érdekében a már meglévő játékosok mellé 5 új játékost igazoltunk, akik első látásra valós igazolásnak tűntek, mind mennyiségben, mint minőségben. Ezek ismeretében a tavalyi helyezést mindenképp meghaladó, minimum dobogós helyezést tűztek ki a csapat elé. A jól sikerült előkészületi mérkőzések után egyértelműnek tűnt, hogy erősödött a csapat, és annak ellenére, hogy a visszalépések miatt egy jóval erősebb bajnokság körvonalazódott, talán az utóbbi 10 év legnehezebbje, reális célnak tűnt a dobogós helyezés.

Tavasszal az ismert okok miatt csak 2 mérkőzés lett megtartva…előbb hazai pályán döntetlen az örök rivális Bonyhád ellen, majd a Bátaszék elleni rangadón győzelem idegenben…és mivel a bajnokságot lefújták, a tabellán elfoglalt 1. hely okán a MAJOSI SE a 2019-20-as bajnokság bajnoka, ezáltal jogot nyert az NB.III-n történő nevezésre és indulásra.…

U-19-es csapatunk 6. lett a bajnokságban, az U-16 7-ik, az U-14 szintén 7-ik. A második csapat, mely megnyerte az megye 3-as bajnokságot, és jogot nyert a megye 2-re viszont visszalépett a játékosok magánéleti elfoglaltsága miatt. Büszkék vagyunk arra, hogy a korosztályokban folyamatos szakmai munka folyik, az egyesület mindent meg tesz annak érdekében, hogy a gyerekeket nagyobb távolságból is oda-vissza szállítva, folyamatosan felügyelve a szakmai munkájukat, minden szakmai munkát megkapjanak a sikeres fejlődésük érdekében.

Mivel a vezetőség úgy döntött, hogy az első csapat elvállalja az NB.III-at, belekezdett a pálya fejlesztésébe, melyet a magasabb osztály előírásai megkövetelnek. További kerítés építése, orvosi és dopping szoba kialakítása, a női játékvezetők számára új öltöző létesítése, a pálya méreteinek kialakítása, kapuk cseréje, jegyszedő bódék kialakítása, vendég szektor megépítése, illetve az ülőhely fedetté tétele.

***Bonyhád-Börzsöny Sportegyesület:***

A Bonyhád-Börzsöny SE a foci mindhárom szakágával foglalkozik, így a labdarúgás, a futsal és a strandlabdarúgás is fellelhető az egyesület életében. Labdarúgásban, a megyei II. osztályban szerepelnek felnőtt és U19 csapattal. A felnőtt gárda zsinórban harmadik bajnoki címét szerezte a 2019/2020. bajnoki évben. Futsalban U20-as és U17-es csapatokat versenyeztetnek. Strandlabdarúgásban a 2020. évtől ismét az egyesület keretein belül működik az ország egyik legsikeresebb csapata, a Bonyhád BFC. Az együttes a felnőtteknél ez évben bajnoki hetedik és Magyar Kupa bronzérmes lett. Az U20-as gárda országos bajnoki címet nyert a hazai pályán megrendezett döntőn, az U17 korosztály ezüstéremig menetelt a Lupa Beachen.

Az egyesület fontos szerepet tölt be a börzsönyi városrész életében, mind sporttelep fenntartása által, mind programok szervezése terén. Az egyesület évről évre fejleszti sporttelepét, valamint a sporteszközeit és -felszereléseit, fejlődik. Az elmúlt évben többek között befejezték sportpálya világításának kiépítését, így a felújított, öntözőrendszerrel ellátott sporttelepen az esti edzések lehetősége is biztosított. A további beszerzések révén az egyesület színvonalas eszközökkel rendelkezik a mindennapi működéséhez.

Kérem a Tisztelt Képviselő-testületet a beszámoló és a határozati javaslat elfogadására!

**Határozati javaslat**

Bonyhád Város Önkormányzati Képviselő-testülete az ingyenesen használatba adott sportlétesítmények használatáról szóló polgármesteri beszámolót elfogadja.

Bonyhád, 2020. augusztus 24.

 Filóné Ferencz Ibolya

 polgármester